ddrg/super_eurlex huggingface dataset:
KIRJALLINEN KYSYMYS E-3651/01

esittäjä(t): Roberta Angelilli (UEN) komissiolle

(15. tammikuuta 2002)

Aihe: Vaarallinen metro Roomassa

Italian valtion yleinen syyttäjä ja palokunnan aluejohto käynnistivät äskettäin Roomassa metrolinjojen turvallisuustarkastukset. Erityisesti tarkastettiin metrolinja A, jonka turvallisuusjärjestelmissä on todettu lukuisia vakavia laiminlyöntejä ja puutteita.

Vakavimmat ongelmat ovat seuraavat:

- päivittäinen matkustajamäärä on keskimäärin 450 000 eli 200 000 matkustajaa enemmän kuin linja kykenee normaalisti kuljettamaan,

- asianmukaiset rakenteet ja menettelyt mahdollisten tulipalojen sammuttamiseksi ovat riittämättömiä, varapoistumisteitä matkustajien evakuoimiseksi ei ole tarpeeksi, kuten ei myöskään rakenteita ja henkilöstöä ensiavun antamiseksi loukkaantuneille ja tilanteen hoitamiseksi kunnes paikalle saadaan ulkopuolista apua.

Tarkastuksessa todettiin suurimmaksi ongelmaksi se, että hätätilanteessa matkustajia ei voida evakuoida nopeasti, ja kun kansainvälinen tilanne on 11. syyskuuta tehtyjen attentaattien seurauksena epävakaa, on otettava myös huomioon uusien attentaattien mahdollisuus. Voiko komissio edellä esitetyn perusteella vastata seuraaviin kysymyksiin:

1. Onko asiasta annettu direktiivejä?

2. Aikooko komissio ryhtyä toimiin tai ottaa yhteyttä toimivaltaisiin viranomaisiin?

3. Mikä on komission näkemys asiasta?

Loyola de Palacion komission puolesta antama vastaus

(20. helmikuuta 2002)

1. Metrojen turvallisuusjohtamisesta ja turvallisuudenhallinnasta ei ole annettu yhteisön direktiivejä.

2. Eri kaupunkien metrojärjestelmiin sovelletaan yleensä paikallisia turvallisuutta ja turvatoimia koskevia vaatimuksia, ja verkon suunnittelu, rakennusperiaatteet ja laajuus sekä liikenteen vilkkaus vaihtelevat huomattavasti jäsenvaltiosta ja kaupungista toiseen. Näistä syistä matkustajien turvallisuuden varmistamiseen tarkoitetut turvallisuustoimet ja hätäsuunnitelmat on mukautettava paikallisiin olosuhteisiin ja laadittava yhteistyössä paikallisten pelastuspalvelujen ja muiden alan viranomaisten kanssa. Kaikki nämä toimenpiteet toteutetaan parhaiten jäsenvaltioiden tasolla suhteellisuusperiaatteen mukaisesti.

Näistä syistä komissio ei tällä hetkellä suunnittele ehdottavansa yhteisön lainsäädäntöä metrojärjestelmien turvallisuutta ja turvatoimia koskevista yksityiskohtaisista vaatimuksista, eikä se aio puuttua Rooman tilanteeseen, jonka ratkaiseminen kuuluu kansallisten tai paikallisten viranomaisten vastuulle.

3. Edellä kuvailluista syistä komissio ei voi ottaa kantaa asiaan.
KIRJALLINEN KYSYMYS E-3540/01 esittäjä(t): Esko Seppänen (GUE/NGL) komissiolle. Ydinvoimaloiden turvallisuus.



Virallinen lehti nro 147 E , 20/06/2002 s. 0199 - 0200



KIRJALLINEN KYSYMYS E-3540/01 esittäjä(t): Esko Seppänen (GUE/NGL) komissiolle (8. tammikuuta 2002) Aihe: Ydinvoimaloiden turvallisuus Viime aikoina on käyty keskustelua ydinvoimaloiden turvallisuudesta. Koska EU on Euratomin kautta osapuoli ydinturvallisuuden säilyttämisessä ja parantamisessa, kysyn onko EU:n alueella toimivien ydinvoimaloiden tai ydinjätteen käsittelylaitosten jäähdytysjärjestelmien elektroniikka suojattu niin sanotuilla mikroaaltopommeilla (flux compressor tai microwave bomb) tehtäviä terrori-iskuja vastaan? Loyola de Palacion komission puolesta antama vastaus (8. helmikuuta 2002) Komissio haluaa ensiksikin muistuttaa, että EU:n toimivallasta ydinalalla määrätään Euroopan atomienergiayhteisön perustamissopimuksessa (Euratom-sopimuksessa), jonka toisen osaston III luku koskee terveyden suojelua. Sopimuksen perusteella on laadittu joukko asetuksia, direktiivejä ja muita säädöksiä, joiden tavoitteena on suojelu ionisoivalle säteilylle altistumisesta aiheutuvilta mahdollisilta terveyshaitoilta. Kaikki edellä tarkoitetut säännökset liittyvät säteilysuojeluun. Ydinlaitosten turvallisuudesta vastaavat laitosten toiminnanharjoittajat kansallisen lainsäädännön mukaisten turvallisuusviranomaisten valvonnassa. Toisin sanoen vastuu lupien myöntämisestä sekä ydinlaitosten sijoittamista, suunnittelua, rakentamista, toimintaa ja käytöstä poistamista koskevasta sääntelystä on jäsenvaltioilla ja erityisesti niiden ydinvalvontaviranomaisilla. Edellä esitetyn perusteella jäähdytysjärjestelmien ja niiden valvontalaitteistojen suunnittelu kuuluu kansallisten viranomaisten vastuualueeseen.
KIRJALLINEN KYSYMYS E-2589/01 esittäjä(t): Laura González Álvarez (GUE/NGL) komissiolle. Ympäristön pilaaminen Parque de los Tilosin luonnonpuistossa Gran Canarian saarella Espanjassa.



Virallinen lehti nro 115 E , 16/05/2002 s. 0129 - 0130



KIRJALLINEN KYSYMYS E-2589/01 esittäjä(t): Laura González Álvarez (GUE/NGL) komissiolle (25. syyskuuta 2001) Aihe: Ympäristön pilaaminen Parque de los Tilosin luonnonpuistossa Gran Canarian saarella Espanjassa Gran Canarialla sijaitseva Tilos julistettiin erityisluonnonsuojelualueeksi Kanarian saarten luonnonalueista annetulla lailla 12/1994. Eläimistö ja kasvisto koostuvat laakerimetsässä elävistä kotoperäisistä eläimistä ja kasveista (yli 50 kasvilajia ja huomattava määrä selkärangattomia), joista jotkut ovat vaarassa kuolla sukupuuttoon. Viime vuosina metsään on sen tehokkaan hyödyntämisen takia järjestetty keinokastelu, jota on rahoitettu yhteisön rahastoista. Julkisia vesivaroja on toisinaan otettu yksityiseen käyttöön. EU:n rahoittamissa hankkeissa pitää noudattaa yhteisön ympäristölainsäädäntöä. Tässä tapauksessa voidaan tuoda esille seuraavat seikat: - ympäristövaikutusten arvioinnista annetun direktiivin 85/337/ETY(1) noudattaminen - toimivaltaisten viranomaisten menettelyiden ja luonnonsuojeluun liittyvien yhteisön sitoumusten yhteensopivuus erityisesti vesialueista annetun puitedirektiivin noudattamisessa - edellä mainitun luonnonpuiston ensisijaisesti suojeltavaksi luontotyypiksi määrittelevän direktiivin 92/43/ETY(2) oikea soveltaminen. Mihin toimenpiteisiin komissio voi ryhtyä taatakseen, että yhteisön lainsäädäntöä noudatetaan tässä tapauksessa ja että yhteisön rahastoja käytetään Tilosin suojelemiseksi? (1) EYVL L 175, 5.7.1985, s. 40. (2) EYVL L 206, 22.7.1992, s. 7. Margot Wallströmin komission puolesta antama vastaus (6. marraskuuta 2001) Los Tilos de Moya (ES7010005) on 83 hehtaarin alue, jota Espanja on virallisesti ehdottanut yhteisön tärkeänä pitämäksi, Natura 2000 -verkkoon liitettäväksi alueeksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY mukaisesti (nk. luontotyyppidirektiivi). Alueella sijaitsevat seuraavat yhteisön tärkeänä pitämät luontotyypit: laava-alueet ja luonnolliset onkalot (8320), Makaronesian laakeripuumetsä (9363) ja Makaronesian endeemiset nummet. Jäsenvaltioita kehotetaan varmistamaan, ettei niiden kansallisissa ehdotettujen alueiden luetteloissa olevien alueiden anneta heikentyä ennen kuin yhteisö vahvistaa luettelon yhteisön tärkeinä pitämistä alueista. Luontotyyppidirektiivin 6 artiklan 3 kohdassa säädetään seuraavaa: Kaikki suunnitelmat tai hankkeet, jotka eivät liity suoranaisesti alueen käyttöön tai ole sen kannalta tarpeellisia, mutta saattavat vaikuttaa tähän alueeseen merkittävästi joko erikseen tai yhdessä muiden suunnitelmien tai hankkeiden kanssa, on arvioitava asianmukaisesti sen kannalta, miten ne vaikuttavat alueen suojelutavoitteisiin. Komissiolle ei ole toimitettu mitään mainittuun hankkeeseen liittyviä tietoja, minkä vuoksi se on pyytänyt Espanjan viranomaisia toimittamaan sille lisätietoja alueen ES7010005 kastelujärjestelmästä.
KIRJALLINEN KYSYMYS E-2491/01 esittäjä(t): Mihail Papayannakis (GUE/NGL) komissiolle. Matkapuhelinten säteily.



Virallinen lehti nro 115 E , 16/05/2002 s. 0099 - 0100



KIRJALLINEN KYSYMYS E-2491/01 esittäjä(t): Mihail Papayannakis (GUE/NGL) komissiolle (13. syyskuuta 2001) Aihe: Matkapuhelinten säteily Vastatessaan kysymykseeni, joka koski matkapuhelinten säteilyä (nro 58, H-0012/2001(1)), komissio mainitsi muun muassa, että kaikkien uusien tieteellisten tulosten huomioon ottamiseksi ja sen varmistamiseksi, että tieteellinen perusta, johon neuvoston suositus tukeutuu, on edelleen pätevä, tieteellinen ohjauskomitea ilmoittaa ajantasaistetun kantansa kesäkuussa 2001. Voisiko komissio ilmoittaa tämän kannan johtopäätökset? Onko turvallisen altistumisen rajoja koskeva ensimmäinen eurooppalainen malli valmiina kuten suunniteltiin ja mikä tämä malli on? (1) Kirjallinen vastaus 13.2.2001. David Byrnen komission puolesta antama vastaus (29. lokakuuta 2001) Komissio voi ilmoittaa arvoisalle parlamentin jäsenelle, että toistaiseksi ei ole mahdollista antaa tiedoksi tieteellisen komitean päätelmiä, sillä ne hyväksyttäneen 30. lokakuuta 2001 ja julkaistaan välittömästi sen jälkeen internetissä (http://europa.eu.int/comm/food/fs/sc/sct/outcome_en.html opinions). On syytä huomata, että monia turvallisuusstandardeja on kehitettävä siten, että ne kattavat useita tuoteluokkia. Matkapuhelimia koskevat standardit ovat valmiit. Eurooppalainen standardi (EN) 50360:2001 sisältää turvallisuusrajat, ja EN 50361:2001 sisältää testausmenetelmien standardit. Muita standardeja täydennetään ensi vuoden aikana, ja ne kattavat muuntyyppiset radiolaitteet, joihin kuuluvat myös GSM-tukiasemat.
KIRJALLINEN KYSYMYS E-2636/01

esittäjä(t): Margrietus van den Berg (PSE) komissiolle

(2. lokakuuta 2001)

Aihe: Yhteisön lähestymistapa nuorten jalkapalloilijoiden laittomaan kauppaan

Vastauksessaan Max van den Bergin jättämään nuorten jalkapalloilijoiden laitonta kauppaa koskevaan kirjalliseen kysymykseen E-1712/01(1) komissio ei ottanut kantaa kysymykseen siitä, onko se valmis panemaan alulle tutkimuksen sen selvittämiseksi, tarvitaanko täydentäviä yhteisön tason toimia ja jos tarvitaan, mitä toimia tarvitaan. Komissio viittaa vastauksessaan pääasiassa nuorten työntekijöiden suojelusta annettuun direktiiviin 94/33/EY, FIFAn uusiin jalkapalloagentteja koskeviin sääntöihin ja FIFAn ja komission hiljan tekemiin sopimuksiin, vaikka komissio samalla myöntääkin, ettei sillä ole toimivaltaa tarkentaa ja täydentää kyseisiä puitesopimuksia.

Alankomaiden oikeusministeri toteaa Alankomaiden parlamentille lähettämässään kirjeessä, että vaikka hän katsookin nuorten pelaajien maahantulopolitiikkaa ja työllistämistä koskevan Alankomaiden lainsäädännön riittävän väärinkäytösten torjumiseksi, voivat toisten jäsenvaltioiden toisenlaiset järjestelyt ulottaa vaikutuksensa myös Alankomaiden tilanteeseen. Hän viittaa tässä yhteydessä erityisesti siihen mahdollisuuteen, että alle 18-vuotiaat jalkapalloilijat pysäköidään johonkin toiseen jäsenvaltioon. Oikeusministeri pitäisi sen vuoksi tervetulleena sitä, jos komissio selvittäisi, mitä mahdollisuuksia on ottaa tässä kysymyksessä käyttöön yhteinen unionin laajuinen toimintatapa.

Aikooko komissio, ottaen myös huomioon Alankomaiden oikeusministerin kirjeen, panna alulle selvityksen nuorten jalkapalloilijoiden epäiltyä kauppaa koskevan yhteisen lähestymistavan mahdollisuuden kartoittamiseksi?

(1) EYVL C 364 E, 20.12.2001, s. 186.

Viviane Redingin komission puolesta antama vastaus

(16. marraskuuta 2001)

Komissio on saanut lisätietoja arvoisalta parlamentin jäseneltä, joka viittaa erityisesti Alankomaiden oikeusministerin Alankomaiden parlamentille lähettämään kirjeeseen. Komission mielestä on varsin hyödyllistä, että kansalliset viranomaiset ovat aloitteellisia nuorten pelaajien laittoman kaupan alalla ja osoittavat sitoutumisensa tällaisen käytännön lopettamiseksi.

Kuten mainittiin komission vastauksessa arvoisan parlamentin jäsenen esittämään kirjalliseen kysymykseen E-1712/01(1), komission mielestä kansallinen taso on soveliain reagoimiseen. Siksi komissio ei tällä hetkellä suunnittele uutta yhteisöaloitetta nuorten pelaajien laittoman kaupan torjumiseksi.

Lisäksi komissio katsoo, että nuorten työntekijöiden suojelusta 22. heinäkuuta 1994 annetulla neuvoston direktiivillä 94/33/EY turvataan asiaan liittyvien nuorten suojelu. Direktiivillä pyritään kieltämään lapsityö, säätelemään ja suojaamaan nuorten työskentelyä ja yleisesti valvomaan, että jokainen työnantaja takaa nuorille ikään sopivat työskentelyolosuhteet. Direktiivin päätarkoituksena on siis parantaa nuorten työoloja, eikä direktiivissä kielletä ehdottomasti lapsityötä, vaan siihen sisältyy eräitä jäsenvaltioille myönnettyjä poikkeuslupia.

(1) EYVL C 364 E, 20.12.2001, s. 186.
KIRJALLINEN KYSYMYS P-2892/01

esittäjä(t): James Fitzsimons (UEN) komissiolle

(12. lokakuuta 2001)

Aihe: Lihan maahantuonti Argentiinasta

Voisiko komissio kertoa tarkalleen, paljonko Argentiinasta on tuotu lihaa Euroopan unionin jäsenvaltioihin viimeksi kuluneen vuoden aikana?

Voisiko komissio ilmoittaa, onko maahantuodun argentiinalaisen lihan mukana saatu terveystodistuksia, ja millaisia tarkastuksia kyseiselle lihalle on tehty?

Voisiko komissio ilmoittaa omien tietojensa perusteella, esiintyykö Argentiinassa suu- ja sorkkatautia, ja jos esiintyy, niin missä määrin? Jos Argentiinassa esiintyy suu- ja sorkkatautia, aikooko komissio kieltää argentiinalaisen lihan maahantuonnin?

David Byrnen komission puolesta antama vastaus

(12. marraskuuta 2001)

Käytettävissä olevien tietojen (Eurostat) mukaan Argentiinasta vuonna 2000 jäsenvaltioihin tuodun lihan määrä oli 52 361 tonnia.

Argentiinasta yhteisöön tuodun lihan tulee täyttää tietyt eläinten terveyteen liittyvät ehdot, jotka on asetettu eläinten terveyttä koskevista edellytyksistä ja eläinlääkärintodistuksista tuoreen lihan tuonnissa tietyistä Etelä-Amerikan maista 10. kesäkuuta 1993 annetussa komission päätöksessä 93/402/ETY. Näihin ehtoihin sisältyvät lihan vapaus sairauksista, lihan leikkaaminen luuttomaksi ja raakakypsytys.

Terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12. joulukuuta 1972 annetun neuvoston direktiivin 72/462/ETY liitteessä esitetty eläinten terveyttä ja kansanterveyttä koskeva todistus on täytettävä ja allekirjoitettava, ja sen on seurattava tavaralähetyksen mukana yhteisön rajatarkastusasemalle saapumiseen asti. Rajatarkastusasemilla suoritetaan lähetyksen tuontitarkastuksia, joihin sisältyvät sataprosenttisesti asiakirja- ja tunnistustarkastukset. Fyysisiä tarkastuksia suoritetaan tietylle prosenttiosuudelle tavaralähetyksistä.

Argentiinan viranomaiset ovat vahvistaneet suu- ja sorkkatautiesiintymät Buenos Airesissa 23. huhtikuuta 2001 ja keskeyttäneet lihan viennin koko maan alueelta. Jäsenvaltioille tiedotettiin asiasta välittömästi, ja yhteisöön suuntautuvan tuonnin keskeyttämiseksi tehtiin 4. huhtikuuta 2001 päätös 2001/276/EY(1) eläinten terveyttä koskevista edellytyksistä ja eläinlääkäritodistuksista tuoreen lihan tuonnissa tietyistä Etelä-Amerikan maista tehdyn päätöksen 93/402/ETY muuttamiseksi Argentiinan eläinten terveystilanteen huomioon ottamiseksi.

(1) EYVL L 95, 5.4.2001.
KIRJALLINEN KYSYMYS E-2698/01 esittäjä(t): Mario Mauro (PPE-DE) komissiolle. Terveys- ja kuluttaja-asioiden pääosaston myöntämä rahoitus.



Virallinen lehti nro 134 E , 06/06/2002 s. 0080 - 0081



KIRJALLINEN KYSYMYS E-2698/01 esittäjä(t): Mario Mauro (PPE-DE) komissiolle (3. lokakuuta 2001) Aihe: Terveys- ja kuluttaja-asioiden pääosaston myöntämä rahoitus Voisiko Euroopan komissio ilmoittaa kaikki Ligurian, Lombardian, Piemonten ja Aostanlaakson vuosina 20002001 terveys- ja kuluttaja-asioiden pääosaston hallinnoimaa rahoitusta varten esittämät hankkeet sekä hyväksyttyjen hankkeiden nimet? David Byrnen komission puolesta antama vastaus (31. tammikuuta 2002) Terveys- ja kuluttaja-asioiden pääosastosta (PO SANCOsta) voi saada taloudellista tukea terveyden ja kuluttajien suojeluun liittyviin toimiin. (Lisäksi pääosasto huolehtii luotoista, jotka liittyvät lähinnä eläintautien hävittämisen yhteydessä maksettaviin korvauksiin. Nämä kuuluvat talousarvion luvun B1-33 Eläinlääkintä- ja kasvinsuojelutoimet piiriin). Tukea voi saada seuraavasti: - Organisaatiot voivat saada tukea eri kansanterveysalan ohjelmien puitteissa. - Kuluttajia koskevien yhteisön toimien yleisistä puitteista 25. tammikuuta 1999 tehdyn Euroopan parlamentin ja neuvoston päätöksen N:o 283/1999/EY(1) 2 artiklan b ja c alakohdan mukaisesti SANCO tukee lisäksi kuluttajajärjestöjen ja muiden asiaan liittyvien elinten hankkeita ja toimia. Taloudellista tukea annetaan kummassakin tapauksessa ainoastaan ehdotuspyyntöihin saatujen vastausten perusteella virallisia ehdotuksenjättö- ja valintamenettelyjä noudattaen. Rahoituskriteerit pohjautuvat kulloinkin sovellettavaan oikeusperustaan. Rahoitettavien hankkeiden valinnassa komissiota auttavat alan ohjelmien komiteat, joissa jäsenvaltiot ovat edustettuina. Kansanterveys Kansanterveysalan ohjelmia on tällä hetkellä kahdeksan. Uusi kansanterveysalan toimintaohjelma on parhaillaan parlamentin ja neuvoston käsiteltävänä. Kun ohjelma hyväksytään, nykyiset kahdeksan ohjelmaa lopetetaan. Arvoisalle parlamentin jäsenelle ja parlamentin sihteeristöön toimitetaan suoraan liite, jossa on tietoja Ligurian, Lombardian, Piemonten ja Aostanlaakson vuosina 2000 ja 2001 esittämien, rahoitusta saaneiden tai saamassa olevien hankkeiden määrästä. Yleisiä asiaan liittyviä tietoja sekä tietoja kahdeksasta kansanterveysohjelmasta vuoteen 2000 mennessä rahoitetuista hankkeista löytyy myös pääosasto SANCOn verkkosivuilta.(2) Kuluttajien suojelu Arvoisalle parlamentin jäsenelle ja parlamentin sihteeristöön toimitetaan suoraan toinenkin liite, jossa on tietoja Ligurian, Lombardian, Piemonten ja Aostanlaakson vuosina 2000 ja 2001 esittämien ja rahoitusta saaneiden hankkeiden määristä. Yleisiä asiaan liittyviä tietoja sekä tietoja vuoteen 2001 mennessä rahoitetuista hankkeista löytyy myös pääosasto SANCOn verkkosivuilta.(3) (1) EYVL L 34, 9.2.1999. (2) http://europa.eu.int/comm/dgs/health_consumer/index_fi.htm. (3) http://europa.eu.int/comm/dgs/health_consumer/index_fi.htm.
KIRJALLINEN KYSYMYS E-2413/01 esittäjä(t): James Nicholson (PPE-DE) komissiolle. Kristittyjä sortavat lait Turkmenistanissa.



Virallinen lehti nro 115 E , 16/05/2002 s. 0078 - 0078



KIRJALLINEN KYSYMYS E-2413/01 esittäjä(t): James Nicholson (PPE-DE) komissiolle (3. syyskuuta 2001) Aihe: Kristittyjä sortavat lait Turkmenistanissa Koska kristittyjä vainotaan jatkuvasti Turkmenistanissa, voisiko komissio kertoa 1. mistä asioista asianomaisille viranomaisille on valitettu; 2. mitä takuita on saatu siitä, että sortavat lait kumotaan; 3. mihin toimiin Turkmenistan aikoo ryhtyä omaa turvallisuuspoliisiaan vastaan, joka on anastanut yksityistä ja kirkon omaisuutta? Christopher Pattenin komission puolesta antama vastaus (1. lokakuuta 2001) Komissio on täysin tietoinen uskonnollisten vähemmistöjen huonoista oloista Turkmenistanissa, kristityt mukaan lukien. Komissio on huolestunut siitä, etteivät Turkmenistanin viranomaiset ole sitoutuneet parantamaan tilannetta. Turkmenistanissa uskonnonvapaus ei toteudu siten kuin se on kirjattuna Turkmenistanin perustuslakiin ja kuin Turkmenistanin hallitus on sen hyväksynyt kansainvälisissä sitoumuksissaan, esimerkiksi Euroopan turvallisuus- ja yhteistyöjärjestön (ETYJ) puitteissa. Komissio on säännöllisesti ottanut tämän kysymyksen esille Turkmenistanin viranomaisten kanssa käymiensä kahdenvälisten neuvottelujen yhteydessä ja tulee tulevaisuudessakin tekemään näin. Lisäksi unioni on esittänyt useita diplomaattisia vetoomuksia Turkmenistanin viranomaisille kyseistä asiaa koskien sekä paikan päällä Ashgabatissa että ETYJ:n Wienissä sijaitsevan pysyvän neuvoston puitteissa. Kuitenkaan komissio ei ole koskaan saanut tietoja Turkmenistanin hallituksen syyllisiä, erityisesti sellaisia turvallisuusviranomaisia, jotka ovat syyllistyneet yksityisen ja kirkon omaisuuden anastamiseen, vastaan suuntaamista toimenpiteistä.
KIRJALLINEN KYSYMYS E-2587/01 esittäjä(t): Juan Naranjo Escobar (PPE-DE) komissiolle. Eurooppa syöpää vastaan -kampanja.



Virallinen lehti nro 115 E , 16/05/2002 s. 0127 - 0128



KIRJALLINEN KYSYMYS E-2587/01 esittäjä(t): Juan Naranjo Escobar (PPE-DE) komissiolle (25. syyskuuta 2001) Aihe: Eurooppa syöpää vastaan -kampanja Nykyään ihmiset haluavat vaikuttaa yhä enemmän itse omaan terveyteensä ja tarvitsevat sen takia tietoa. Ennaltaehkäisevät toimet ja terveyskasvatus ovat tärkeitä asioita sairauksien havaitsemiseksi aikaisessa vaiheessa, ja siksi on tiedettävä, mitä keinoja on käytettävissä. Esimerkiksi vuonna 1988 perustettiin Eurooppa syöpää vastaan -ohjelma, joka koostuu kymmenestä suosituksesta. Jos niitä noudatettaisiin, tautitapaukset vähenisivät 15 prosenttia, mikä vastaa tuhansia ihmishenkiä. Äskettäin tehdyssä haastattelututkimuksessa 600 henkilön otoksesta vain 9 prosenttia tiesi ohjelmasta ja sen sisällöstä. Katsooko komissio, että sen pitäisi uusia syövän ennaltaehkäisyä ja terveyskasvatusta koskeva tiedotuskampanja, jotta suurempi osa väestöstä saisi tietää edellä mainitun ohjelman kaltaisista äärimmäisen hyödyllisistä asioista ja sen keskuuteen leviäisi tehokkaammin tietoa kymmenestä suosituksesta, joilla voidaan pelastaa suuri määrä ihmishenkiä? David Byrnen komission puolesta antama vastaus (12. marraskuuta 2001) Arvoisa parlamentin jäsen tukee komission pitkäaikaisia ponnisteluja syövän torjumiseksi Euroopan kansalaisille annettavan valistuksen avulla (Eurooppalaiset ohjeet syövän torjumiseksi kymmenen käskyä). Siitä asti, kun Eurooppalaiset ohjeet syövän torjumiseksi vuonna 1988 julkaistiin ensi kerran, syövän torjuntaan osallistuvat järjestöt lähes jokaisessa jäsenvaltiossa ovat laajalti levittäneet ja jakaneet mainittuja ohjeita. Syövän ennaltaehkäisyn suhteen ei ole merkitystä, mistä nämä ohjeet ovat peräisin. Tärkeämpää on, että ohjeissa mainitut ennaltaehkäisytoimet kuuluvat kiinteästi Euroopan kansalaisten jokapäiväiseen elämään. Eurooppalaiset ohjeet syövän torjumiseksi ovat merkittävässä asemassa yhteisön syöväntorjunnan toimintasuunnitelmien kokonaisstrategian kannalta. Pyrkiessään edistämään Euroopan kansalaisten terveyttä terveystiedotuksen avulla yhteisö tukee kahta verkostoa, jotka pyrkivät vähentämään tupakointia. Syöväntorjunnan toimintasuunnitelmalle myönnettiin kaksi vuotta lisäaikaa, ja se päättyy vuonna 2002. Silloin komissio antaa parlamentille ja neuvostolle raportin kaikkien toimintasuunnitelmasta tuettujen toimien tuloksista. Erityisesti on suunniteltu esiteltäväksi tapaa, jolla suuri yleisö on ottanut vastaan Eurooppalaisten ohjeiden kymmenen käskyä, sekä niiden vaikutuksia.